section_heading: Uprava nad osvojenim područjima i početak islamizacije
paragraph_text: U prvim desetljećima 8. stoljeća Arapsko Carstvo obuhvaćalo je dotada najveće prostranstvo, dostigla je i prestigla ranija carstva. Islam će i dalje prodirati do Dalekog Istoka i u centar Afrike, ali bit će nošen drugim rasama i jezicima te izvan okvira Arapske države. Još čitavo stoljeće carstvo kalifa sačuvalo je karakter jedinstvene države u kojoj će se centralna vlast osjećati do najudaljenijih pokrajina, a u dobroj mjeri provodeći i jedinstvenu administraciju od Španjolske do Turkestana. Bila je to autokratska država s određenim feudalnim elementima. Počivala je na vojničkoj prevlasti pobjedničkih arapskih plemena koja su primala vojnu plaću i oštro se odvajala od pokorenog stanovništva, no ova podvojenost nije mogla potrajati. Procesom islamizacije, koje je tekla sve brže, stvorila se ubrzo muslimanska masa nearapskog podrijetla koja je prihvatila arapski jezik, a nametnula se u ekonomskom, političkom i javnom životu. Spoj civilizacija podčinjenih naroda i kulturnih elemenata Arapa stvorila je bogatu arapsko-muslimansku kulturu koja je dala brojne rezultate na kulturnom i gospodarskom planu. Ovim se izgubila i ranija podjela vojske na plemena. Marwan II. (Marwān, 745 — 750.), posljednji Omejid na istoku, stvorio je mješovite jedinice na čelu s profesionalnim zapovjednicima.